《满江红 冬窗感作》
清代·刘琬怀

长至才过，正九九、消寒时节。纱窗掩、壶冰不化，炉烟易灭。

印雪试看鸿爪聚，补巢应叹鸠身拙。忆乡园、开遍腊梅花，金丸裂。

思往事，成幽咽。寻远梦，徒清切。展南华一卷，从头参彻。

水上鱼龙原幻态，云中鸡犬都仙骨。论人生、须学虎头痴，传三绝。

作者简介：刘琬怀，字韫如，一字撰芳，阳湖人。刘汝器女，嗣绾妹，金坛虞朗峰室，有《问月楼集》。